ХуэдищкIэ щIрагъэгъу
Агропромышленнэ комплексым къилэжьахэр нэгъуэщI къэралхэм хуегъэшэнымкIэ дэIэпыкъуныгъэм нэгъабэ хухаха мылъкум хуэдищкIэ щIыналъэм щыщIрагъэгъуащ.
Къэбэрдей-Балъкъэрым Мэкъумэш хозяйствэмкIэ и министерствэм къыIихыу щIидзащ «Дунейпсо зэдэлэжьэныгъэмрэ экспортымрэ» лъэпкъ проектым хыхьэ «Агропромышленнэ комплексым къилэжьхэр нэгъуэщI къэралхэм егъэшэн» щIыналъэ программэм ипкъ иткIэ мэкъумэш унэтIыныгъэ зиIэ щIыхэм псы щIагъэхьэн папщIэ субсидиехэр къеIызыхыну хуейхэм я лъэIу тхылъхэр.
IуэхущIапIэм къызэрыщыджаIамкIэ, 2020 гъэм къриубыдэу мелиорацэм ди щIыпIэм сом мелуан 349-рэ щытрагъэкIуэдэнущ. Ар нэгъабэрейм хуэдищкIэ щIегъу. Къэрал дэIэпыкъуныгъэм зэрыхэхъуэм и фIыгъэкIэ псы зыщIагъэлъадэ гъавэ щIапIэхэми къахэхъуэнущ. Министерствэм и мурадщ дызэрыт илъэсым иджыри щIы гектар мини 4 апхуэдэхэм хагъэхьэну.
Субсидиехэр (процент 70-м ноблагъэ) ират псоми е я закъуэу къагъэсэбэп псы зэрыщIагъэлъадэ е псыпцIэхэр зэрагъэгъущ гидротехникэ ухуэныгъэхэр къызэгъэпэщынымрэ зыхуей хуэгъэзэнымрэ. КъищынэмыщIауэ, хьэрычэтыщIэхэм мылъку хухах псы зэрыщIагъэхьэ, зэрытраутхэ машинэхэр, насосхэр, нэгъуэщI абы ехьэлIа Iэмэпсымэхэр къращэхун папщIэ.
ЛъэIу тхылъ къэзытхэм Iуэхугъуэ зыбжанэ ягъэзэщIэну пщэрылъ зыщащIыжын хуейщ, Къэбэрдей-Балъкъэрым и щIыналъэм щIы Iыхьэ щаIэнымрэ я лэжьыгъэхэр щрагъэкIуэкIынымрэ яхэту.
Хьэтау Ислъам.
